Урмайда "кыз төшердек"

	23 июнь көнне Чуаш республикасының Урмай авылында “Урмай-Зәлидә” дип аталган төрек дөньясы милли-мәдәниятенең II Халыкара фестивале узды. Анда 200дән артык кеше катнашты, Кабардино-Балкария, Алабуга, Казан, Чабаксар һәм бүтән төбәк-шәһәрләрдән коллективлар килгән иде.	 Өч көн буе Урмайда һәм район үзәге Комсомольск авылында җыр-моң тынмады. Фестивальне тантаналы ачуда район башлыгы М.Афанасьев, Чуаш республикасы мөфтие Альбир хәзрәт Крганов, республиканың Дәүләт советы Думасы депутаты К.Мифтахетдинов, республика татарларының милли-мәдәни автономиясе рәисе Ф.Гибатдинов һәм башкалар катнашты. Оештыручылар – БТК башкарма комитеты, Чуаш һәм Татарстан республикаларының мәдәният министрлыклары, җирле милли-мәдәни автономия, “Татар авыллары” Бөтенроссия оешмасы һәм Урмай авылы администрациясе.

Безнең төбәкне Гүзәлия Зиннәтуллина һәм Найлә Кинзябаева җитәкчелегендәге “Сәрвиназ” фольклор төркеме (Спас районы Т.Моклокасы, фотода) күрсәтте. Фестиваль берничә номинациядә уздырылды, без “Традицион фольклор төркемнәр” номинациясендә кыз төшерү йоласы белән чыгыш ясадык һәм III дәрәҗә лауреат исеменә лаек булдык. “Ялгыз җырлау” номинациясендә Гүзәлия Зиннәтуллина II дәрәҗәле лауреат дипломы белән бүләкләнде. Ә гран-при Кабардино-Балкариянең “Эльбрус” ансамбленә тапшырылды. 

Без бу фестивальдән зур канәгатьлек хисе алып кайттык – ничек әйтмешли, үзебезне күрсәттек, бүтәннәрне карадык. Нәтиҗәләр ясап, чыгышларыбызны тагы да югарырак дәрәҗәдә әзерләрбез әле, чөнки анда күп кенә мастер-класслар да бирелде. Мондый югары дәрәҗәдәге фестивальдә катнашу – үзе бер горурлык һәм без Нижгар татарларының матур йолаларын бүтән регион вәкилләренә күрсәтә алуыбызга бик шат. 
  Татар Моклокасы.
  
	Азат МАГҖАНОВ	
Туган як

	№   |  	


